Document ID: 32006D0061

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 2ας Δεκεμβρίου 2005
σχετικά με τη σύναψη, εκ μέρους της Ευρωπαϊκής Κοινότητας, του πρωτοκόλλου της ΟΕΕ των ΗΕ για τα μητρώα έκλυσης και μεταφοράς ρύπων
(2006/61/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1, σε συνδυασμό με την πρώτη πρόταση του πρώτου εδαφίου του άρθρου 300 παράγραφος 2 και του πρώτου εδαφίου του άρθρου 300 παράγραφος 3, καθώς και το άρθρο 300 παράγραφος 4,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Το πρωτόκολλο ΟΕΕ-ΗΕ περί των μητρώων έκλυσης και μεταφοράς ρύπων (εφεξής «το πρωτόκολλο») αποσκοπεί στη βελτίωση της πρόσβασης του κοινού στις πληροφορίες, σύμφωνα με τη σύμβαση της ΟΕΕ-ΗΕ σχετικά με την πρόσβαση στην πληροφόρηση, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (εφεξής «σύμβαση του Aarhus»).
(2)
Η Ευρωπαϊκή Κοινότητα υπέγραψε τη σύμβαση του Aarhus στις 25 Ιουνίου 1998 και προέβη στην έγκρισή της με την απόφαση 2005/370/ΕΚ (2).
(3)
Η Κοινότητα υπέγραψε το πρωτόκολλο στις 21 Μαΐου 2003.
(4)
Το πρωτόκολλο έχει κατατεθεί για επικύρωση, έγκριση ή αποδοχή εκ μέρους των συμβαλλομένων μερών και εκ μέρους των περιφερειακών οργανισμών οικονομικής ολοκλήρωσης.
(5)
Βάσει των όρων του πρωτοκόλλου, κάθε περιφερειακός οργανισμός οικονομικής ολοκλήρωσης οφείλει στην πράξη επικύρωσης, έγκρισης, αποδοχής ή προσχώρησης, να δηλώνει το βαθμό αρμοδιότητος του σε ό,τι αφορά τα θέματα που διέπει το πρωτόκολλο.
(6)
Ο κανονισμός (ΕΚ) αριθ. 166/2006 του Ευρωπαϊκού Κοινοβουλίου και του Συμβουλίου, της 18ης Ιανουαρίου 2006, για το ευρωπαϊκό μητρώο έκλυσης και μεταφοράς ρύπων (3), ενσωματώνει τις διατάξεις του πρωτοκόλλου στην κοινοτική νομοθεσία.
(7)
Το πρωτόκολλο, στο άρθρο 20, ορίζει απλοποιημένη και ταχεία διαδικασία έγκρισης των τροπολογιών στα παραρτήματά τους.
(8)
Ως εκ τούτου κρίνεται σκόπιμο να εγκριθεί το πρωτόκολλο εκ μέρους της Κοινότητας,
ΑΠΟΦΑΣΙΖΕΙ:
Άρθρο 1
Το πρωτόκολλο της ΟΕΕ των ΗΕ για τα μητρώα έκλυσης και μεταφοράς ρύπων εγκρίνεται εκ μέρους της Κοινότητας.
Το κείμενο του πρωτοκόλλου επισυνάπτεται ως παράρτημα A στην παρούσα απόφαση.
Άρθρο 2
Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που εξουσιοδοτούνται να καταθέσουν την πράξη έγκρισης στον Γενικό Γραμματέα των Ηνωμένων Εθνών σύμφωνα με το άρθρο 25 του πρωτοκόλλου.
Άρθρο 3
Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που εξουσιοδοτούνται να καταθέσουν εξ ονόματος της Κοινότητας, τη δήλωση αρμοδιότητας της Ευρωπαϊκής Κοινότητας που αναφέρεται στο παράρτημα B της παρούσας απόφασης, σύμφωνα με το άρθρο 26 παράγραφος 4 του πρωτοκόλλου.
Άρθρο 4
1. Όσον αφορά θέματα κοινοτικής αρμοδιότητος, η Επιτροπή εξουσιοδοτείται να εγκρίνει εκ μέρους της Κοινότητας, τροποποιήσεις των παραρτημάτων του πρωτοκόλλου, σύμφωνα με το άρθρο 20.
2. Η Επιτροπή επικουρείται στα καθήκοντά της από ειδική επιτροπή που ορίζεται από το Συμβούλιο.
3. Η αναφερόμενη στην παράγραφο 1 εξουσιοδότηση περιορίζεται στις τροποποιήσεις εκείνες που συνάδουν με σχετικές κοινοτικές διατάξεις για τη δημιουργία ευρωπαϊκού μητρώου έκλυσης και μεταφοράς ρύπων και δεν επιφέρουν καμία μεταβολή στις εν λόγω διατάξεις.
4. Σε περίπτωση κατά την οποία μια τροποποίηση των παραρτημάτων του πρωτοκόλλου δεν εφαρμοστεί στην οικεία κοινοτική νομοθεσία εντός δώδεκα μηνών από την ημερομηνία διαβίβασής της από τον θεματοφύλακα, η Επιτροπή παρέχει γραπτώς στον θεματοφύλακα κοινοποίηση μη αποδοχής όσον αφορά την τροποποίηση αυτή σύμφωνα με το άρθρο 20 παράγραφος 8 του πρωτοκόλλου πριν από την εκπνοή της δωδεκαμήνου περιόδου. Μόλις η τροποποίηση εφαρμοστεί, η Επιτροπή αποσύρει χωρίς καθυστέρηση την κοινοποίηση.
Άρθρο 5
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 2 Δεκεμβρίου 2005.

Labels: 12
5
20